
Text rozhodnutia
Súd: Krajský súd Banská Bystrica Spisová značka: 43CoE/320/2011 Identifikačné číslo súdneho spisu: 6111205850 Dátum vydania rozhodnutia: 28. 02. 2012 Meno a priezvisko sudcu, VSÚ: JUDr. Eva Kmeťová ECLI: ECLI:SK:KSBB:2012:6111205850.1 Uznesenie Krajský súd v Banskej Bystrici ako súd odvolací vo veci exekúcie oprávneného JPM finance s.r.o., so sídlom Pod Skalkou 1, 974 11 Banská Bystrica, IČO: 36 643 602, zast. JUDr. Katarínou Uhrínovou, advokátkou so sídlom Nám. Š. Moyzesa č. 4, 974 01 Banská Bystrica proti povinnému 1/XXXX/XX, O., nar. XX.XX.XXXX, bytom XXXX/XX,XX, XXX XX X. X. a povinnému 2/ J. T., nar. XX.XX.XXXX, bytomX.a XXX/XXQ.o žiadosti súdneho exekútora Y.. Petra Kohúta, Exekútorský úrad so sídlom Mičinská cesta 35, Banská Bystrica vedenej pod sp. zn. EX 104/11 o udelenie poverenia na vykonanie exekúcie pre vymoženie pohľadávky 1.394,14 Eur s príslušenstvom, o odvolaní oprávneného proti uzneseniu Okresného súdu Banská Bystrica č.k. 1Er/522/2011-6 zo dňa 24. marca 2011 v senáte jednohlasne takto r o z h o d o l : Uznesenie Okresného súdu Banská Bystrica č.k. 1Er/522/2011-6 zo dňa 24. marca 2011 potvrdzuje . o d ô v o d n e n i e : Okresný súd napadnutým rozhodnutím zamietol žiadosť súdneho exekútora JUDr. Petra Kohúta o udelenie poverenia na vykonanie exekúcie v časti týkajúcej sa vymoženia 8,5% úroku z omeškania ročne zo sumy 1.394,14 Eur od 27.08.2007 do zaplatenia. Na odôvodnenie rozhodnutia uviedol, že oprávnený podal u súdneho exekútora návrh na vykonanie exekúcie voči povinným 1/ a 2/ na vymoženie pohľadávky vo výške 1.394,14 Eur s príslušenstvom (úrokom z omeškania vo výške 8,5% zo sumy 1.394,14 Eur od 27.08.2007 do zaplatenia), a to na základe exekučného titulu, ktorým je notárska zápisnica spísaná dňa 26.07.2007 na Notárskom úrade JUDr. Pavla Jombíka pod č. N 307/2007, Nz 39322/2007, NCRIs 29137/2007. Súd prvého stupňa v zmysle § 44 ods. 2 Exekučného poriadku preskúmal žiadosť o udelenie poverenia na vykonanie exekúcie, návrh na vykonanie exekúcie a exekučný titul, ich súlad so zákonom a zistil, že notárska zápisnica presne určuje z čoho pozostáva nesplatený dlh povinných osôb 1/ a 2/. Ide o dlžnú istinu vo výške 42.000,- Sk (1.394,14 Eur) vyplývajúcu zo zmluvy o úvere a dohodnutý úrok vo výške 2.00,- Sk za každý mesiac trvania poskytnutia úveru, ktoré povinní 1/ a 2/ čo do dôvodu a výšky uznali a zviazali sa ich uhradiť do 26.08.2007. Notárska zápisnica zároveň upravuje možnosť uplatnenia si úrokov z omeškania vo výške 0,1% za každý deň z omeškania z dlžnej sumy. Okresný súd uviedol, že notárska zápisnica ako každý exekučný titul musí obsahovať presnú identifikáciu oprávneného a povinného, presné vymedzenie práv a povinností na plnenie, rozsah a obsah plnenia a musí presne stanoviť lehotu na plnenie. Pokiaľ niektorá s týchto náležitostí chýba, nie je z vyššie uvedeného hľadiska notárska zápisnica vykonateľná a nemôže byť podkladom pre vykonanie exekúcie. Vzhľadom na skutočnosť, že v notárskej zápisnici nie je uvedený úrok z omeškania vo výške 8,5% ročne z dlžnej sumy, okresný súd dospel k záveru, že v uvedenej časti nie je exekučný titul vykonateľný a preto musí žiadosť súdneho exekútora v tejto časti zamietnuť. Proti uzneseniu podal v zákonom stanovenej lehote odvolanie oprávnený a navrhol, aby odvolací súd napadnuté rozhodnutie zmenil tak, že žiadosti súdneho exekútora JUDr. Petra Kohúta o udelenie poverenia na vykonanie exekúcie v časti úrokov z omeškania vo výške 8,5% ročne zo sumy 1.394,14 Eur od 27.08.2007 do zaplatenia vyhovie. V odvolaní poukázal, že zmluva o úvere ktorá bola podkladom pre spísanie notárskej zápisnice je spotrebiteľskou zmluvou. Výška úrokov z omeškania pri spotrebiteľských zmluvách sa spravuje ustanovením § 517 ods. 2 Občianskeho zákonníka a nariadením vlády SR č. 87/1995 Z.z. a v časti dohodnutého úroku z omeškania vo výške 0,1% denne (čo predstavuje úrok z omeškania 36,5 % ročne) z dlžnej sumy by bola s prihliadnutím na maximálnu výšku sankčných úrokov pri spotrebiteľských zmluvách považovaná za dohodnutú v rozpore s dobrými mravmi. Ďalej uviedol, že oprávnený nemôže žiadať viac, ako mu priznáva exekučný titul, ale pokiaľ si neuplatňuje celý nárok, ale len časť s tým, že nepožaduje zaplatiť úrok z omeškania vo výške 0,1% denne z dlžnej sumy, ale len 8,5 % ročne z dlžnej sumy čo predstavuje denný úrok vo výške 0,023%, nemôže byť jeho postu v rozpore s Exekučným poriadkom. Krajský súd v Banskej Bystrici prejednal vec podľa ust. § 212 ods. 1 O.s.p. a podľa ust. § 214 ods. 2 O.s.p. bez nariadenia pojednávania a dospel k záveru, že odvolanie je podané nedôvodne. Zo spisového materiálu odvolací súd zistil, že oprávnený návrhom na vykonanie exekúcie zo dňa 07.03.2011 požiadal súdneho exekútora JUDr. Petra Kohúta o vykonanie exekúcie pre exekučný titul - Notárska zápisnica spísaná dňa 26.07.2007 na Notárskom úrade JUDr. Pavla Jombíka, notára so sídlom J. Kráľa 3, Banská Bystrica pod č. N 307/2007, NZ 29322/2007, NCRIs 29137/2007, v ktorom sa povinní 1/ a 2/ zaviazali spoločne a nerozdilene vrátiť oprávnenému istinu vo výške 1.394,14 Eur spolu so zmluvným úrokom vo výške 66,38 Eur najneskôr do 26.08.2007. Povinní boli urozumení s tým, že ak nezaplatia svoj dlh riadne a včas je veriteľ oprávnený účtovať si úrok z omeškania vo výške 0,1% za každý deň omeškania z dlžnej sumy. Podľa § 41 ods. 2 písm. c) zákona č. 233/1995 Z.z. (Exekučný poriadok) platného a účinného ku dňu 14.03.2011, podľa tohto zákona možno vykonať exekúciu aj na podklade notárskych zápisníc, ktoré obsahujú právny záväzok a v ktorých je vyznačená oprávnená osoba a povinná osoba, právny dôvod, predmet a čas plnenia, ak povinná osoba v notárskej zápisnici s vykonateľnosťou súhlasila. Notárska zápisnica obsahujúca súhlas povinnej osoby s jej vykonateľnosťou je exekučným titulom, ak spĺňa formálne aj materiálne náležitosti stanovené pre spísanie notárskej zápisnice. Formálna stránka spočíva v dodržaní formy notárskej zápisnice tak, ako je upravená v § 46 a nasl. Notárskom poriadku. Materiálna stránka je priamo predpísaná v Exekučnom poriadku, ktorý určuje, že notárska zápisnica ak má byť spôsobilým exekučným titulom musí obsahovať právny záväzok, označenie oprávnenej a povinnej osoby, právny dôvod, predmet a čas plnenia, a povinná osoba musí v notárskej zápisnici s jej vykonateľnosťou súhlasiť. Čas plnenia (dlhu odpovedajúceho pohľadávke alebo iného nároku) je presné a určité určenie času-doby, do ktorej je povinná osoba zaviazaná predmet plnenia poskytnúť oprávnenej osobe; tým sa súčasne vymedzuje čas, po márnom uplynutí ktorého môže oprávnená osoba podať návrh na nariadenie exekúcie, lebo notárska zápisnica sa so súhlasom s vykonateľnosťou formálne stáva vykonateľná uplynutím doby plnenia. Pokiaľ si účastníci notárskeho zápisu dohodli úrok z omeškania, ten vyhovuje požiadavkám materiálnej vykonateľnosti, ak okrem vyššie uvedeného je v ňom vyjadrená jeho výška (sadzba z istiny), je určené obdobie, za ktoré sa stanoví (napr. denne, ročne), od kedy a do kedy je povinnosť ho plniť. V danej veci je exekučným titulom Notárska zápisnica spísaná dňa 26.07.2007 na Notárskom úrade JUDr. Pavla Jombíka, notára so sídlom J. Kráľa 3, Banská Bystrica pod č. N 307/2007, NZ 29322/2007, NCRIs 29137/2007, v ktorom sa povinní 1/ a 2/ zaviazali spoločne a nerozdilene vrátiť oprávnenému istinu vo výške 42.000,- Sk (1.394,14 Eur) spolu so zmluvným úrokom vo výške 2.000,- Sk (66,38 Eur) najneskôr do 26.08.2007. Povinní boli urozumení s tým, že ak nezaplatia svoj dlh riadne a včas je veriteľ oprávnený účtovať si úrok z omeškania vo výške 0,1% za každý deň omeškania z dlžnej sumy. Z dôvodu, že povinní 1/ a 2/ svoj záväzok voči oprávnenému nesplnili a ku dňu podania návrhu na vykonanie exekúcie istinu spolu s príslušenstvom neuhradili oprávnený žiadal o vykonanie exekúcie na sumu 1.394,14 Eur spolu zo zákonným úrokom z omeškania vo výške 8,5 % ročne zo sumy 1.394,14 Eur od 27.08.2007 do zaplatenia. Následne okresný súd napadnutým uznesením zamietol žiadosť súdneho exekútora o udelenie poverenia na vykonanie exekúcie v časti úrokov z omeškania vo výške 8,5 % ročne zo sumy 1.394,14 Eur od 27.08.2007 do zaplatenia z dôvodu, že v exekučnom titule nie je uvedený 8,5% úrok z omeškania z dlžnej sumy. Odvolací súd súhlasí s námietkou oprávneného, že oprávnený v exekučnom konaní nemôže vymáhať viac ako mu priznáva exekučný titul, môže však žiadať vymoženie menšieho nároku ako mu priznáva exekučný titul. Z predloženého exekučného titulu - notárskej zápisnice ale vyplýva, že povinní 1/ a 2/ boli len urozumení s tým, že ak nezaplatia svoj dlh riadne a včas, je veriteľ oprávnený účtovať si úrok z omeškania vo výške 0,1% za každý deň omeškania z dlžnej sumy. Z uvedeného znenia dohody o úrokoch z omeškania je zrejmé, že oprávnenému na základe takto uzavretej dohody vznikol nárok na uplatnenie si práva na dohodnuté úroky z omeškania voči povinnému 1/ a 2/, v uvedenej notárskej zápisnici však absentuje právny záväzok (povinní sa nezaviazali a nebola uložená ani povinnosť) na zaplatenie úrokov z omeškania. Notársku zápisnicu v časti uplatnených úrokov z omeškania nemožno preto považovať za spôsobilý exekučný titul, a to z dôvodu, že v uvedenej časti nespĺňa podmienku materiálnej vykonateľnosti. Rozhodnutie súdu prvého stupňa, ktorý žiadosť súdneho exekútora v časti týkajúcej sa vymoženia 8,5% úroku z omeškania ročne z vymáhanej sumy zamietol, považoval preto odvolací súd za vecne správne a podľa § 219 ods. 1 OSP ho potvrdil. Poučenie: Proti tomuto rozhodnutiu nie je odvolanie prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6111205850.1 (dáta aktuálne k 11. 11. 2026). Záväzné je znenie zverejnené súdom.




